**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá na základe splnomocňovacieho ustanovenia § 55 ods. 2 zákona č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z. (ďalej len „zákon“) návrh nariadenia vlády Slovenskej republiky o jednotných pravidlách riadenia rezortných športových stredísk. Návrh sa predkladá na základe Plánu legislatívnych úloh vlády Slovenskej republiky na mesiace jún až december 2016.

Podľa uvedeného ustanovenia "Vláda riadi a koordinuje ministerstvá pri plnení ich úloh v oblasti športovej reprezentácie v rezortných športových strediskách. Za tým účelom ustanoví nariadením jednotné pravidlá pre

a) zaraďovanie jednotlivých športov, pre ktoré zabezpečuje rezortné športové stredisko činnosti podľa § 3 písm. c),

b) vytvorenie zoznamu najvýkonnejších športovcov a spôsob určenia výkonnostných kritérií,

c) zaraďovanie športovcov a športových odborníkov do rezortných športových stredísk a ich vyraďovanie".

Návrh nariadenia bol prvýkrát predmetom medzirezortného pripomienkového konania od 8. decembra 2016 do 3. januára 2017. Následne boli vykonané úpravy po  konzultáciách s riaditeľmi stredísk (jednou zo zmien sú napríklad prísnejšie kritériá pre zaraďovanie športovcov do zoznamu najvýkonnejších športovcov v individuálnych športoch).

Materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani na služby verejnej správy pre občana.

Materiál nemá byť predmetom vnútrokomunitárneho pripomienkového konania.

Predkladaný návrh je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi Slovenskej republiky a právom Európskej únie, ako aj s nálezmi Ústavného súdu Slovenskej republiky.

Materiál sa na rokovanie predkladá bez rozporov.

Navrhuje sa, aby nariadenie nadobudlo účinnosť 1. marca 2018.